Jastrabie pri Michalovciach

Geografia

Jastrabie leží vo Východoslovenskej nížine na vale Čiernej Vody. Západná časť chotára je rovina tvorená vrstvou štvrtohorných usadenín. Jeho východná časť, tiež rovina, bola do roku 1965 zaplavovaná vodami Čiernej Vody v šírke 3 – 5 km. Dnes po úprave Východoslovenskej nížiny jej časť patrí do ornitologickej rezervácie Senianske rybníky.

História

Názov obce je doložený z roku 1337 ako Lygeterth vulgo Yestrebluka, z roku 1364 ako Jesztreb, z roku 1920 ako Jastrabie, z roku 1991 ako Jastrabie pri Michalovciach.
Jastrabský územný majetok patril do 15. storočia do pôvodného chotára Zalužíc. Vypĺňal ho les a lúka. V listinách z roku 1418 a 1419, v ktorých sú popísané všetky obce na panstve Michalovce, sa Jastrabie nevyskytuje.
Osadu medzi rokmi 1419 – 1448 vybudovali Zalužičania, Čečehovčania alebo prisťahovalci podľa zákupného práva so Šoltýsom. Pôvodný chotárny názov sa stal názvom dediny, keď tam vzniklo sídlisko. Podľa legendy je názov obce odvodený od zemepána menom Jesze, ktorý bol vášnivým poľovníkom a choval 5 jastrabov. Raz mu 4 z jeho vtákov uleteli a usadili sa na miestach, ktoré dnes majú vo svojom názve Jastrabie: Jastrabie nad Topľou, Zemplínske Jastrabie, Šarišské Jastrabie a Trenčianske Jastrabie.
Dedina v 15. – 17. storočí nepretržite patrila šľachticom, ako majetková súčasť panstva Michalovce. V 16. storočí bolo Jastrabie stredne veľkou dedinou, ale poddaní postupne vymierali alebo sa odsťahovali. V roku 1720 bolo v obci už len 5 sedliackych usadlostí slovenských obyvateľov.
Pozemky chotára vlastnili Sztárayovci. Až v 20. storočí sa vlastníkmi pôdy postupne stávali miestni obyvatelia, ktorí sa živili poľnohospodárstvom.
Prudký rozvoj obce začal až po oslobodení v roku 1945.

Školstvo

Začiatok vyučovania v obci súvisí so vznikom farnosti;  kňaz sa staral aj o vzdelávanie. Podľa školskej organizácie v Uhorsku z druhej polovice 18. storočia sa na škole učilo v reči príslušnej národnosti. Od roku 1868 mali žiaci povinnosť učiť sa 6 rokov.
Nie je presne známe, kedy do obce prišiel prvý učiteľ a kde sa začalo vyučovať. Podľa ústne dochovaných informácií to bolo v roku 1900, v budove č. d. 108 a na smeny. Vlastníkom domu bol evanjelický kantor a učiteľ z Iňačoviec Knežo (Konyvesz), ktorý dom kúpil od zemana patriaceho pod grófa Sztáraya. V roku 1908 dom odkúpil Ján Ihnát s manželkou. V tomto dome sa vyučovalo až do roku 1927, kedy bola vybudovaná budova Ľudovej školy.
Vyučovanie bolo počas prechodu frontu (2. svetová vojna) zastavené. V škole totiž prespávali vojaci.
Vyučovanie v obci sa skončilo v roku 1978, z dôvodu postavenia novej ZDŠ v Iňačovciach.

Kultúra a šport

Po 2. svetovej vojne sa v Jastrabí udomácnilo divadlo a predstavenia sa tešili veľkej obľube.
Populárny bol aj spev; žiaci spievali troj alebo štvorhlasne. V roku 1931 vyhrali Manifestačný a pracovný zjazd Červeného kríža.
V obci sa rozvíjal aj šport, predovšetkým mládežnícky; k najpopulárnejším patril futbal, hádzaná, šach aj dáma. O rozvoj tejto športovej činnosti  sa zaslúžil miestny učiteľ Ladislav Čepeľa, pôsobiaci v obci v rokoch 1934 – 1940.
V povojnových rokoch (1946 – 1948) v tradícii pokračoval Michal Mazúr, ktorý sa zaslúžil o vybudovanie futbalového ihriska a zabezpečil futbalovú výstroj. Prvé priateľské zápasy sa hrali na pasienku zvanom " Dzvoničky". Prvé futbalové ihrisko, ktoré spĺňalo normy bolo vybudované v roku 1948 za kostolom v smere sever – juh. V rokoch 1970 – 1974 došlo k  jeho prestavbe, rozšíreniu a obráteniu v smere východ – západ. Vybudovala sa ohrada a zábradlie hracej plochy. V rokoch 1980 – 1990 sem bol zavedený prívod elektrickej energie a voda. Postavila sa aj tribúna pre 50 divákov, sklad náradia, WC, stavebná bunka pre ozvučenie a rozhodcov, urobené odvodnenie hracej plochy.
V roku 1947 bol oficiálne založený športový klub s názvom Dobrovoľná športová organizácia SOKOL Jastrabie, ktorý s dorasteneckým mužstvom hral v okresnej súťaži. Dorastenecké mužstvo vedené Michalom Popeličom v rokoch 1947 – 1951 vytvorilo najslávnejšiu kapitolu miestneho futbalu. Pätnásť dorastencov, väčšinou študentov Michalovských škôl postúpilo až do medziokresnej súťaže, kde porazilo víťazov iných okresov: Zemplín Michalovce 2:1, Veľké Kapušany 2:0, Strážske 3:1, Humenné 9:0, Čabiny 7:0, Sninu 1:0.
Všetky tieto zápasy odohralo na ihriskách súperov so štatistikou:
Zápasy  Výhry  Remízy  Prehry   Skóre  Body
    6            6          0              0          4:2     12
Dosiahnuté výsledky umožnili mužstvu hrať o majstra Prešovského kraja (1950), víťaz ktorého postupoval do celoslovenskej súťaže. Zo 4 mužstiev v Prešovskom turnaji (Dukla Prešov, Bardejov, TJ Solivar, TJ Jastrabie). Jastrabie vyhralo s TJ Solivar 2:1, prehralo s Bardejovom 1:2.Tretí zápas proti Dukle Prešov sa pre nedostatok peňazí neuskutočnil.
Od roku 1952 mužstvo začalo hrať v súťaži dospelých, v ktorej 2-3 roky dosahovalo výborné výsledky. Mužstvo hralo v okresnej súťaži (až na malé výnimky) doteraz. Okrem súťažných zápasov mužstvo hralo aj turnaje. Od roku 1981 pravidelne hrá "Turnaj Jastrabčanov" za účasti 5 Jastrabských mužstiev zo Slovenska: Jastrabie pri Michalovciach, Jastrabie nad Topľou, Zemplínske Jastrabie, Šarišské Jastrabie a Trenčianske Jastrabie. Do roku 2018 sa konalo 33 ročníkov turnaja, striedavo vždy v inej obci. V súčasnosti TJ Jastrabie pri Michalovciach hrá VIII. ligu mužov ObFZMI.
V rokoch 1985 – 1994 v TJ úspešne pôsobil aj stolnotenisový oddiel s družstvom dospelých a dorastencov v okresnej súťaži. V tomto čase fungoval aj oddiel základnej turistiky. Počas "Turnaja Jastrabčanov" boli organizované aj behy cez obce.

Kostol Božského srdca Ježišovho

V roku 1928 začali krajania v USA zbierku na kostol. Potvrdzujúca listina bola podpísaná farským úradom v Sennom a biskupským úradom v Užhorode. Na začiatok výstavby získala obec takmer sto tisíc Kčs.
Prípravné práce začali v roku 1930. Pozemok na výstavbu daroval Ján Čurila a druhá polovica bola odkúpená od Márie Košičanovej. V septembri bolo odkúpených 230 kubíkov kameňa z panstva Sztaray. Posviacku základného kameňa vykonal dňa 20. apríla 1933 pápežský komorník Jozef Pastor. Z Užhorodu bol dovezený zvon. Z Prešova bol zakúpený hlavný oltár a v roku 1973 bol do kostola pridaný aj organ z Kutnej Hory. Dňa 21. apríla 1934 posviacku nového kostola vykonal košický biskup Jozef Čársky.
Po II. Vatikánskom koncile bol chrám upravený aby spĺňal určité normy. Odstránené boli bočné oltáre a niektoré sochy. Zakúpený bol drevený oltár.
V roku 1995 bola vykonaná generálna oprava, ktorá priniesla odstránenie starej maľovky, dreveného oltára a ambony, ktoré nahradili nové z kameňa. Konsekráciu obnoveného kostola vykonal dňa 16. 11. 1996 košický arcibiskup Alojz Tkáč.

Osobnosti

Frohlichová Mária – vysokoškolská profesorka
Hlaváč Ján – regionálny maliar
Mráz Dušan – bývalý starosta obce s najdlhším volebným obdobím (28 rokov)
Steve Ihnat – Hollywoodsky herec